Diari Oficial de la Generalitat Valenciana


Sumari del DOGV 7659, del 17-11-2015 (2015/9271)

RESOLUCIÓ d'11 de novembre de 2015, del president de l'Agència Valenciana del Turisme, per la qual es procedeix a la convocatòria, per a l'any 2015, de préstecs amb càrrec al Fons Financer de l'Estat per a la Modernització de les Infraestructures Turístiques (FOMIT) en l'àmbit de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7659

Data del DOGV
:   17-11-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/9271


Data del document
:   11-11-2015

Organisme emissor
:   Agència Valenciana del Turisme

Tipus de document
:   Resolució

Descriptors 

:   * Agència Valenciana del Turisme
    * ajuda pública

RESOLUCIÓ d'11 de novembre de 2015, del president de l'Agència Valenciana del Turisme, per la qual es procedeix a la convocatòria, per a l'any 2015, de préstecs amb càrrec al Fons Financer de l'Estat per a la Modernització de les Infraestructures Turístiques (FOMIT) en l'àmbit de la Comunitat Valenciana. [2015/9271]  
El Fons Financer de l'Estat per a la Modernització de les Infraestructures Turístiques (FOMIT), regulat pel Reial Decret 937/2010, de 23 de juliol, té com a finalitat recolzar financerament els plans de renovació, modernització i reconversió de destinacions turístiques madures que desenvolupen les administracions locals i els òrgans que en depenen, els consorcis i les empreses turístiques privades.  
D'acord amb el que disposa el mencionat Reial Decret 937/2010, de 23 de juliol, correspon a les comunitats autònomes la convocatòria, tramitació i resolució dels expedients, així com el posterior control, seguiment de les actuacions i, si és el cas, la tramitació del reintegrament en cas d'incompliment, tot això quant al fons com a mecanisme d'atorgament de préstecs.  
En compliment del que estableix l'article 11.1 del Reial Decret 937/2010, de 23 de juliol, la Secretaria d'Estat de Turisme per Resolució de 17 de juliol de 2015 ha fixat el volum de recursos del Fons Financer de l'Estat per a la Modernització de les Infraestructures Turístiques (FOMIT), destinat a operacions de préstecs corresponent a les convocatòries autonòmiques ordinàries de 2015, en un volum total de 270 milions d'euros, i proposa d'aquesta xifra la reserva de fins a 25 milions d'euros anuals per als consorcis a què al·ludeix l'article 9.1.b del Reial Decret 937/2010.  
En virtut del que s'ha exposat i en exercici de les funcions atribuïdes per l'article 160.4.b de la Llei 1/2015, de 6 de febrer, de la Generalitat, d'Hisenda Pública del Sector Públic Instrumental i de Subvencions, l'article 26 del Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat i l'article 5.2.g del Decret 209/2004, de 8 d'octubre, pel qual s'aprova el Reglament de l'Agència Valenciana del Turisme, resolc:  
  
  
Primer. Objecte  
L'objecte de la present resolució és convocar per a l'exercici 2015, en l'àmbit de la Comunitat Valenciana, els denominats préstecs amb càrrec al Fons Financer de l'Estat per a la Modernització de les Infraestructures Turístiques (d'ara en avant, FOMIT), d'acord amb el que preveu el Reial Decret 937/2010, de 23 de juliol, pel qual es regula el mencionat fons, amb la modificació introduïda per la disposició final 19a.2 de la Llei 22/2013, de Pressupostos Generals de l'Estat per a l'any 2014.  
  
Segon. Beneficiaris  
1. Podran ser beneficiaris d'aquests préstecs:  
a) Les entitats locals enumerades en l'article 3 de la Llei 7/1985, de 2 abril, de Bases del Règim Local, els organismes autònoms locals, les entitats públiques empresarials locals i les societats mercantils locals.  
  
Els projectes d'inversió públics desenvolupats per una entitat local en el seu àmbit territorial seran finançables sempre que, en el dit àmbit, hi haja inversions del sector turístic privat que es desenvolupen paral·lelament a les públiques i la quantia neta de les quals represente com a mínim el 30 per cent de l'import que es pretén finançar.  
S'entendrà que les inversions privades es desenvolupen paral·lelament a les públiques quan s'emmarquen en el context d'una planificació prèvia de caràcter públic o existisca una notòria identitat de plantejaments i finalitats encaminada a la requalificació o modernització de la destinació madura.  
b) Els consorcis o entitats constituïdes per a executar projectes que es desenvolupen en el marc d'un pla de reconversió o modernització integral d'una destinació turística madura, en les quals participe l'Administració General de l'Estat junt amb una altra o altres administracions públiques o entitats públiques o privades.  
c) Les empreses turístiques privades, siga quina siga la forma en què hagen sigut constituïdes legalment, radicades i que desenvolupen la seua activitat principal en destinacions turístiques madures (segons la modificació introduïda per la disposició final 19a.2 de la Llei 22/2013, de Pressupostos Generals de l'Estat per a 2014).  
2. En tot cas, seran requisits indispensables per a aconseguir la condició de beneficiari d'un préstec amb càrrec al FOMIT, no estar incurs en cap de les prohibicions per a obtindre la condició de beneficiari recollides en els apartats 2 i 3 de l'article 13 de la Llei 38/2003, de 17 de novembre, General de Subvencions, i en el cas de les entitats referides en l'apartat segon 1.a de la present resolució, acreditar davant de l'òrgan concedent haver obtingut l'autorització d'endeutament regulada en l'article 53 del Text Refós de la Llei Reguladora de les Hisendes Locals, aprovat per Reial Decret Legislatiu 2/2004, de 5 de març, i en l'article 25 del Reial Decret 1463/2007, de 2 de novembre, pel qual s'aprova el Reglament de desplegament de la Llei 18/2001, de 12 de desembre, d'Estabilitat Pressupostària, en la seua aplicació a les entitats locals, i no estar incurses en la prohibició d'endeutament establida en l'article 9.2 del Reial Decret Llei 5/2009, de 24 d'abril, o estant-ho, no tindre romanent de tresoreria pendent de sanejament.  
  
3. Les entitats que resulten beneficiàries de les presents ajudes es comprometen al compliment de les obligacions de publicitat i transparència en els termes que exigeix la Llei 2/2015, de 2 d'abril, de la Transparència, Bon Govern i Participació Ciutadana de la Comunitat Valenciana per a cada tipus de subjecte beneficiari, per a la qual cosa haurà de presentar-se la corresponent declaració responsable que acredite el compliment de la dita obligació.  
4. En el cas de resultar beneficiària alguna entitat local, també haurà d'acreditar-se per mitjà de la corresponent declaració responsable el compliment del que estableix l'article 199.4 de la Llei 8/2010, de 23 de juny, de Règim Local de la Comunitat Valenciana.  
  
Tercer. Finalitat  
1. Amb càrrec al FOMIT es recolzaran financerament els plans de renovació i modernització de destinacions turístiques madures que desenvolupen paral·lelament les administracions locals i les empreses turístiques privades en l'àmbit de la Comunitat Valenciana. També podran recolzar-se financerament aquells projectes que es desenvolupen en el marc d'un pla de reconversió o modernització integral d'una destinació turística madura, l'execució del qual la realitze un consorci o entitat constituïda a aquest efecte per l'Administració General de l'Estat, amb una altra o altres administracions públiques o entitats públiques o privades.  
2. En cap cas, amb càrrec al FOMIT, no es podran concedir ajudes que puguen tindre per efecte l'atorgament, a una o més empreses, d'avantatges que puguen donar lloc al falsejament de la competència en el mercat interior i que siguen susceptibles d'afectar els intercanvis comercials entre els estats membres.  
3. Als efectes de l'aplicació del citat Reial Decret 937/2010, de 23 de juliol, tindran la consideració de destinacions turístiques madures, en atenció als recursos turístics i oferta turística reglada de què disposen, les que reunisquen almenys tres de les següents característiques:  
a) Sobrecàrrega urbanística i ambiental.  
b) Sobreexplotació de recursos.  
c) Obsolescència dels seus equipaments turístics.  
d) Escassa inversió del sector turístic privat.  
e) Oferta i demanda turística estabilitzada o decreixent.  
  
Quart. Bases i règim jurídic  
1. Les bases que regulen la present convocatòria es troben en el Reial Decret 937/2010, de 23 de juliol, pel qual es regula el Fons Financer de l'Estat per a la Modernització de les Infraestructures Turístiques, en les normes contingudes en la disposició addicional quaranta-tres de la Llei 42/2006, de 28 de desembre, de Pressupostos Generals de l'Estat per a l'any 2007, en la redacció feta per la disposició final 14a.2 de la Llei 51/2007, de 26 de desembre, de Pressupostos Generals de l'Estat per a l'any 2008 i per la disposició final 19a.2 de la Llei 22/2013, de 23 de desembre, de Pressupostos Generals de l'Estat per a l'any 2014; en la Resolució de la Secretaria d'Estat de Turisme de 17 de juliol de 2015, per la qual es fixa el volum de recursos del Fons Financer de l'Estat per a la Modernització de les Infraestructures Turístiques (FOMIT) destinat a les operacions de préstecs bonificats corresponent a la convocatòria 2015, en l'Ordre IET/2117/2015, de 6 d'octubre, per la qual s'especifiquen les condicions financeres dels préstecs a concedir amb càrrec al Fons Financer de l'Estat per a la Modernització de les Infraestructures Turístiques per al període 2015-2016; en l'Acord de la Conferència Sectorial de Turisme d'1 d'abril de 2014, sobre criteris de valoració i calendari de les convocatòries de préstecs amb càrrec al FOMIT per a 2014 i 2015; en la Resolució de 2 de juliol de 2014, de la Secretaria d'Estat de Turisme, per la qual es dóna publicitat al dit acord; en la Llei 38/2003, de 17 de novembre, General de Subvencions; en la Llei 47/2003, de 26 de novembre, General Pressupostària en la part que corresponga, i en la resta de normativa que siga aplicable; i no serà d'aplicació el que disposa el Decret 147/2007, de 7 de setembre, del Consell, perquè les presents ajudes no es concedisquen amb càrrec als pressupostos de l'administració de la Generalitat o de les entitats recollides en l'article 2 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions. Per tant, l'aplicació i execució de la present convocatòria, incloent-hi a aquest efecte tots els actes jurídics que es puguen dictar per al seu desplegament o execució, no podrà tindre cap incidència en la dotació de tots i cada un dels capítols de despesa assignats a l'Agència Valenciana del Turisme i en tot cas haurà de ser atesa amb els seus mitjans personals i materials.  
  
  
2. El FOMIT es configura com un fons sense personalitat jurídica la dotació del qual s'efectua majoritàriament des dels pressupostos generals de l'Estat. Per això, d'acord amb el que disposa l'article 2.2 de la Llei 47/2003, de 26 de novembre, General Pressupostària, li serà aplicable el que disposa la dita llei i les normes que la despleguen, quant al seu règim pressupostari, economicofinancer, comptable i de control.  
  
3. La formulació, posada a disposició, aprovació i rendició dels comptes del FOMIT davant de la Intervenció General de l'Administració General de l'Estat, correspon a la Secretaria d'Estat de Turisme.  
  
  
Quint. Dotació econòmica  
1. De conformitat amb l'article 11.1 del Reial Decret 937/2010, de 23 de juliol, la Secretaria d'Estat de Turisme per Resolució de 17 de juliol de 2015, ha fixat el volum de recursos del Fons Financer de l'Estat per a la Modernització de les Infraestructures Turístiques (FOMIT), destinat a operacions de préstecs corresponent a les convocatòries autonòmiques ordinàries de 2015, en un volum total de 270 milions d'euros, i proposa d'aquesta xifra la reserva de fins a 25 milions d'euros anuals per als consorcis a què al·ludeix l'article 9.1.b del Reial Decret 937/2010.  
2. En el cas que els préstecs FOMIT de les convocatòries 2014-2015 foren cofinançats amb fons comunitaris, dins d'alguns dels programes operatius del Fons Europeu de Desenvolupament Regional (FEDER), a la línia de mediació de l'ICO i a les convocatòries de comunitats autònomes elegibles els seran de plena aplicació els mecanismes de gestió i control inclosos en els programes operatius i instruments aplicables al mencionat fons comunitari.  
  
Sext. Administrador financer  
1. El FOMIT estarà adscrit i serà gestionat per la Secretaria d'Estat de Turisme i la seua administració financera correspondrà a l'ICO.  
  
2. L'ICO remunerarà el FOMIT al tipus d'interés que s'establisca per mitjà de conveni subscrit entre el Ministeri d'Indústria, Energia i Turisme i l'ICO, en funció del cost que represente per a aquest la captació de recursos en el mercat.  
3. L'administració financera del FOMIT per l'ICO comportarà un cost de gestió que serà liquidat, amb base en les quanties disposades en aquesta línia de finançament, i l'import de les quals serà establit en el conveni previst en l'apartat anterior.  
  
Sèptim. Característiques i compatibilitat d'ajudes  
1. Amb càrrec al FOMIT podran atorgar-se préstecs amb llargs terminis d'amortització, incloent-hi períodes de carència i baixos tipus d'interés, que responguen a les característiques següents:  
a) Quan es tracte d'entitats a què es refereix l'article 9.1.a del Reial Decret 937/2010: fins a un màxim de 6 milions d'euros i un mínim de 300.000 euros per beneficiari i any.  
b) Quan es tracte de consorcis recollits en l'article 9.1.b del citat Reial Decret 937/2010: fins a 25 milions d'euros per beneficiari i any.  
  
c) Quan es tracte d'empreses turístiques privades (disposició final 19a, segon, de la Llei 22/2013): fins a un milió d'euros, sempre que l'import del préstec a concedir no excedisca la xifra del net patrimonial acreditat de l'empresa en el moment de la sol·licitud.  
2. Els préstecs es concediran als tipus d'interés i amb les duracions màximes determinades, dictada a l'empara de l'article 10.2 del Reial Decret 937/2010 (Ordre IET/2117/2015, de 6 d'octubre; BOE 246, 14 d'octubre).  
3. La present línia de finançament serà compatible amb qualssevol altres ajudes o subvencions que atorguen altres administracions públiques, autonòmiques o locals, organismes nacionals o supranacionals, sotmesos, si és el cas, a la normativa comunitària vigent, sempre que no superen el cost del projecte o projectes per als quals se sol·licita finançament. A aquest efecte, les entitats sol·licitants hauran d'aportar una declaració responsable sobre totes les ajudes públiques o de minims que tinguen concedides o sol·licitades per al mateix projecte o projectes que es pretenga finançar.  
  
Octau. Projectes finançables  
1. Seran finançables aquells projectes orientats a la modernització de les destinacions turístics madures, a la reforma o rehabilitació dels equipaments turístics municipals o els entorns urbans i naturals de la destinació, els quals podran contindre una o diverses de les actuacions següents:  
a) Construcció, ampliació, renovació o remodelació d'infraestructures públiques municipals.  
b) Instal·lació, substitució o reparació d'equipaments turístics.  
c) Establiment, ampliació o millora de serveis públics municipals que milloren l'oferta turística.  
d) Inversions dirigides a recuperar la qualitat ambiental i paisatgística de les destinacions i a reduir la densitat urbanística de les zones turístiques, així com les que faciliten la modernització de les destinacions turístiques.  
2. Quan es tracte de sol·licituds d'empreses turístiques privades, radicades i que desenvolupen la seua activitat principal en destinacions turístiques madures, seran finançables els projectes orientats a la reforma o rehabilitació d'equipaments turístics que podran contindre alguna de les actuacions següents:  
a) Ampliació, reparació, renovació, substitució o remodelació d'equipaments.  
b) Inversions dirigides a recuperar la qualitat ambiental i paisatgística de les destinacions i a reduir la densitat urbanística de les zones turístiques o que faciliten la modernització de les destinacions turístiques.  
3. En cap cas seran finançables despeses corrents i de personal, reestructuracions de passiu o refinançaments, ni projectes ja executats o inversions començades per empreses turístiques privades abans de la presentació de sol·licitud de finançament a l'entitat de crèdit.  
  
Nové. Requisits dels projectes per a ser objecte de finançament  
1. Únicament podran ser objecte de finançament els projectes finançables que s'executen en destinacions turístiques madures, per part de les entitats que puguen ser beneficiàries conforme a l'apartat segon d'aquesta resolució.  
2. A aquests efectes, tindran la consideració de destinacions turístiques madures, en atenció als recursos turístics i oferta turística reglada de què disposen, els que reunisquen almenys tres de les característiques assenyalades en l'apartat tercer de la present resolució.  
3. Serà requisit indispensable perquè els projectes d'inversió públics a desenvolupar per una entitat local en el seu àmbit territorial puguen ser objecte de finançament amb càrrec al FOMIT, que l'entitat local sol·licitant acredite, en els termes que assenyala l'apartat onze de la present resolució, l'existència d'inversions del sector turístic privat, en el seu àmbit territorial, que es desenvolupen paral·lelament a les públiques i la quantia neta de les quals represente com a mínim el 30 per cent de l'import que es pretén finançar.  
  
Deu. Terminis i lloc de presentació de sol·licituds  
1. El termini per a la presentació de les sol·licituds de préstec amb càrrec al Fons Financer de l'Estat per a la Modernització de les Infraestructures Turístiques (FOMIT) serà d'un mes comptat a partir de l'endemà de la publicació de la present resolució en el DOCV. La presentació fora de l'esmentat termini comportarà la inadmissió de les sol·licituds.  
  
2. Les sol·licituds, l'imprés normalitzat de les quals està disponible en la següent adreça d'internet: http://www.gva.es/downloads/publicados/IN/25387\_BI.pdf, hauran de presentar-se, dins del termini assenyalat en l'apartat anterior, en qualsevol oficina de les entitats de crèdit adherides a la Línia de Mediació Turisme que corresponga, de l'Institut de Crèdit Oficial, que consten en la pàgina web de l'esmentat Institut: http://www.ico.es  
3. Després de presentada la sol·licitud davant de l'entitat de crèdit corresponent, el sol·licitant haurà de presentar en un termini no superior a set dies en la Direcció General de Turisme, Servei d'Assistència i Inspecció Turística (c/ Castán Tobeñas, núm. 77, ciutat administrativa 9 d'Octubre, torre 2, planta 4, 46503 València, la documentació següent:  
  
- Imprés de justificació de presentació davant de l'entitat financera de la sol·licitud FOMIT 2015 en el model disponible en la següent adreça d'internet: http://www.gva.es/downloads/publicats/IN/25891\_BI.bi.pdf.  
- Exemplar per a la Direcció General de Turisme de l'imprés de sol·licitud segellat per l'entitat financera.  
- Disc compacte o llapis de memòria en què s'incloguen digitalitzats tots els documents de la sol·licitud, inclosa la mateixa instància normalitzada.  
4. Una vegada acceptat el finançament per part de l'entitat financera mediadora, el sol·licitant haurà de remetre a la Direcció General de Turisme Servei d'Assistència i Inspecció Turística (c/ Castán Tobeñas, núm. 77, ciutat administrativa 9 d'Octubre, torre 2, planta 4, 46949 València, certificat de l'esmentada entitat acreditatiu d'acceptació del finançament.  
  
Onze. Documentació  
1. Les sol·licituds es presentaran per quadruplicat en el model normalitzat disponible a aquest efecte. El model normalitzat s'adjunta en l'annex, i està disponible en la següent adreça d'internet: http://www.gva.es/downloads/publicados/IN/25177\_BI.pdf.  
Les sol·licituds hauran d'anar acompanyades de quatre discos compactes o llapis de memòria en els quals s'incloguen digitalitzats tots els documents, inclosa la mateixa instància normalitzada.  
2. En el cas que el sol·licitant siga alguna de les entitats (entitats locals i consorcis) que figuren en l'article 9.1 del Reial Decret 937/2010, s'acompanyarà per quadruplicat la documentació següent:  
a) Memòria del projecte o projectes d'inversió i de les actuacions que comprenen per a les quals se sol·licita finançament.  
b) Pressupost desglossat per partides de cada una de les actuacions en què conste detallat l'import de l'IVA i també pressupost global amb detall de l'IVA.  
c) Memòria explicativa de l'adequació del projecte als fins de renovació i modernització de la destinació turística madura. La memòria haurà d'incloure:  
Justificació de les característiques que defineixen el municipi com a destinació turística madura d'acord amb el que disposa el número 3 de l'apartat tercer de la present resolució.  
d) En el cas de projectes d'inversió públics a desenvolupar per una entitat local en el seu àmbit territorial s'hauran d'acreditar les inversions netes corresponents al sector turístic privat en l'àmbit territorial de l'entitat local. Les inversions han de representar com a mínim el 30 per cent de la quantia del préstec demanat i han de desenvolupar-se paral·lelament a les públiques. Per a això s'hauran de presentar els documents següents:  
1r. Resum de les dades bàsiques del projecte o projectes d'inversió privats.  
2n. Còpia compulsada de les preceptives llicències o autoritzacions d'obres atorgades per l'ajuntament o, si és el cas, còpies compulsades de les sol·licituds, si és procedent.  
3r. Pressupost net del projecte o projectes d'inversió, exclòs l'IVA.  
4t. Certificació municipal sobre la data d'inici de les obres i termini d'execució.  
5t. Certificat de l'alcalde o president del corresponent ens local que acredite que les inversions del sector turístic privat s'efectuen amb la finalitat de millorar la posició turística de la destinació, i es desenvolupen paral·lelament de forma coordinada amb les públiques.  
S'entendrà que les inversions privades es desenvolupen paral·lelament a les públiques quan s'emmarquen en el context d'una planificació prèvia de caràcter públic o existisca una notòria identitat de plantejaments i finalitats encaminada a la requalificació o modernització de la destinació madura.  
A aquest efecte, únicament seran computables les inversions del sector turístic privat que s'hagen iniciat a partir de l'exercici anterior al de la presentació de la sol·licitud (01.01.2014) o, excepcionalment, les efectuades en 2013 si s'han executat en el context d'una planificació prèvia de caràcter públic o existisca una notòria identitat de plantejaments.  
Així mateix, les inversions acreditades en una sol·licitud, i que hagen sigut computades per a la concessió d'un préstec amb càrrec al FOMIT, no podran tornar a presentar-se en les següents sol·licituds.  
e) Declaració responsable que acredite que el sol·licitant no és deutor de l'Estat ni de la Generalitat per reintegrament de subvencions.  
f) Declaració responsable que acredite que el sol·licitant no està incurs en les altres prohibicions per a obtindre la condició de beneficiari establides en l'article 13 de la Llei 38/2003, de 17 de novembre, General de Subvencions, i compliment de la resta d'obligacions i requisits a què fa referència el punt 2 de l'apartat segon de la present convocatòria.  
  
g) Declaració responsable d'estar al corrent amb els compromisos de pagament que tinga contrets amb l'ICO, l'Administració de l'Estat i Generalitat.  
h) Declaració responsable sobre totes les ajudes públiques o de minimis que tinga concedides o sol·licitades per al mateix projecte que se sol·licita.  
La documentació relacionada des de les lletra e fins a la lletra h, ambdós inclusivament, es presentarà segons model normalitzat que figura en l'annex de la present resolució i disponible en l'adreça d'internet http://www.gva.es/downloads/publicados/IN/25689\_BI.pdf.  
i) A més de la informació i documentació assenyalada en els apartats anteriors, se'n podrà sol·licitar qualsevol altra que es considere necessària per a la tramitació de la sol·licitud corresponent.  
3. En el cas que el sol·licitant siga una empresa turística privada, s'acompanyarà per quadruplicat la documentació següent:  
a) Si es tracta d'una persona jurídica, targeta d'identificació de persones jurídiques i entitats en general (CIF), acreditació de la seua constitució i inscripció i de la representació del signant de la sol·licitud.  
b) Memòria del projecte o projectes d'inversió i de les actuacions que comprenen.  
c) Pressupost desglossat per partides de cada una de les actuacions en què conste detallat l'import de l'IVA i també pressupost global amb detall de l'IVA.  
d) Memòria explicativa de l'adequació de la inversió als fins de renovació i modernització de la destinació turística madura. En relació amb això, s'hauran d'acompanyar a la referida memòria els documents següents:  
1r. Resum de les dades bàsiques del projecte o projectes d'inversió.  
  
2n. Segons la naturalesa del projecte d'inversió, llicència municipal d'obres o justificant d'haver-la sol·licitada o, si és el cas, declaració responsable per a l'execució d'obres de modificació o reforma. En cas d'haver-se aportat justificant de sol·licitud, la corresponent llicència municipal d'obres haurà d'aportar-se en el moment de la justificació.  
  
3r. Si el projecte d'inversió es pretén realitzar en un immoble localitzat en sòl no urbanitzable, s'haurà d'aportar, si és el cas, la corresponent declaració d'interés comunitari.  
4t. Calendari d'execució del projecte, detallant data d'inici de les obres i termini d'execució.  
5t. Justificació de les característiques que defineixen el municipi en què es realitza la inversió com una destinació turística madura d'acord amb el que disposa el número 3 de l'apartat tercer de la present resolució.  
e) Declaració responsable que acredite que el sol·licitant no és deutor de l'Estat ni de la Generalitat per reintegrament de subvencions.  
f) Declaració responsable que acredite que el sol·licitant no està incurs en les altres prohibicions per a obtindre la condició de beneficiari establides en l'article 13 de la Llei 38/2003, de 17 de novembre, General de Subvencions.  
g) Declaració responsable d'estar al corrent amb els compromisos de pagament que tinga contrets amb l'ICO, l'Administració de l'Estat i Generalitat.  
h) Declaració responsable sobre totes les ajudes públiques o de minimis que tinguen concedides o sol·licitades per al mateix projecte o projectes que es pretenga finançar.  
i) Alta o últim rebut de l'Impost d'Activitats Econòmiques (IAE) o, si és el cas, declaració d'estar exempt del dit impost.  
j) Quan es tracte d'inversió en actius fixos, s'haurà d'aportar declaració responsable sobre no-destrucció d'ocupació i d'autofinançament en almenys un 30 % del projecte.  
k) Declaració acreditativa del compliment de la normativa sobre integració laboral de persones amb discapacitat.  
La documentació relacionada des de la lletra e fins a la lletra m ambdós inclusivament es presentarà segons model normalitzat que figura en l'annex de la present resolució i disponible en l'adreça d'internet http://www.gva.es/downloads/publicados/IN/25717\_BI.pdf.  
l) A més de la informació i documentació assenyalada en els apartats anteriors, se'n podrà sol·licitar qualsevol altra que es considere necessària per a la tramitació de la sol·licitud corresponent.  
  
Dotze. Tramitació  
1. L'òrgan competent per a la instrucció del procediment de concessió de les ajudes emmarcades en la present resolució serà el Servei d'Assistència i Inspecció Turística de la Direcció General de Turisme de la Secretaria Autonòmica de l'Agència Valenciana del Turisme, que sol·licitarà informe tècnic, si és el cas, sobre els projectes presentats a altres serveis competents per raó de la matèria a avaluar.  
  
2. La valoració de les sol·licituds correspondrà a una comissió d'avaluació d'ajudes, que emetrà els informes corresponents que elevaran al director general de Turisme, i la composició de la qual serà la següent:  
President: el subdirector general de la Direcció General de Turisme.  
Secretari: el cap del Servei d'Assistència i Inspecció Turística de la Direcció General de Turisme, que actuarà amb veu i vot.  
Vocals:  
- El cap del Servei Territorial de Turisme de Castelló de la Direcció General de Turisme.  
- El cap del Servei Territorial de Turisme de València de la Direcció General de Turisme.  
- El cap del Servei Territorial de Turisme d'Alacant de la Direcció General de Turisme.  
En cas de vacant, absència o malaltia dels membres de la comissió, podran ser substituïts per altres representants, designats pels caps dels serveis o òrgans corresponents entre el seu personal.  
  
Quan per raó de les actuacions a avaluar es considere oportú, es podran convocar tècnics especialistes i assessors en la matèria corresponent.  
3. D'acord amb el calendari establit en l'apartat tretze de la present resolució la comissió avaluarà, en règim de concurrència competitiva i aplicant els criteris establits en l'apartat catorze de la present convocatòria, les sol·licituds prèviament aprovades per l'entitat financera i que posteriorment l'ICO remeta a la Direcció General de Turisme. A continuació el director general de Turisme remetrà a la Secretaria d'Estat de Turisme la proposta de concessió, que haurà d'incloure les entitats i empreses a què es proposa la concessió del préstec, identificant l'entitat local o l'empresa turística privada beneficiària, el projecte o projectes a finançar i la quantia del préstec que es proposa.  
  
4. Si la quantia total dels préstecs proposats per totes les comunitats autònomes no excedeix el volum de recursos del FOMIT destinat a les operacions de préstecs a entitats locals i empreses turístiques privades, la Secretaria d'Estat de Turisme comunicarà a les comunitats autònomes aquesta circumstància perquè eleven a definitiva la seua proposta de resolució.  
5. Si la quantia total dels préstecs proposats per totes les comunitats autònomes excedeix el volum de recursos del FOMIT destinat a les operacions de préstecs a entitats locals i empreses turístiques privades, la distribució territorial haurà d'efectuar-se amb un criteri proporcional al nombre de les places d'allotjament turístic reglat en cada una de les comunitats autònomes que hagen comunicat la proposta de concessió.  
  
6. En cas de tractar-se d'un consorci o entitat a què es refereix l'article 9.1.b del Reial Decret 937/2010, per a la distribució de la corresponent reserva caldrà ajustar-se al que disposa l'article 12.2 del mencionat reial decret.  
7. En virtut d'això, el president de l'Agència Valenciana de Turisme dictarà una resolució de concessió o denegació de les sol·licituds de préstecs que es presenten en el seu àmbit territorial. La resolució de concessió, que haurà de ser motivada, determinarà la quantia del préstec atorgat i el projecte o projectes objecte de finançament.  
8. La resolució es notificarà als interessats en els termes que preveuen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Quan l'elevat nombre d'interessats així ho aconselle, la notificació podrà ser substituïda per la publicació en el Diari Oficial de la Comunitat Valenciana, de conformitat amb el que estableixen el punt 6.b de l'article 59 i el punt 2 de l'article 60 de l'esmentada Llei 30/1992.  
  
En compliment de les obligacions de publicitat i transparència que exigeix l'article 9 de la Llei 2/2015, de 2 d'abril, de la Transparència, Bon Govern i Participació Ciutadana de la Comunitat Valenciana, l'Agència Valenciana de Turisme, a través de la seua pàgina web, publicarà les ajudes concedides, amb indicació del seu import, finalitat i beneficiari.  
9. El termini màxim per a emetre i notificar la resolució serà de sis mesos des de la finalització del termini de presentació de sol·licituds. Si la documentació exigida no està completa, el termini es computarà a partir del dia de la correcta presentació d'aquella. Transcorregut el dit termini sense que s'haja resolt i notificat, s'entendrà desestimada la sol·licitud en els termes que preveu l'article 44 de l'esmentada Llei 30/1992.  
10. La resolució de concessió o denegació dels préstecs serà comunicada a la Secretaria d'Estat de Turisme, òrgan competent per a acordar la disposició dels fons que comprén el FOMIT.  
11. Rebudes les resolucions favorables acordades per les comunitats autònomes, la Secretaria d'Estat de Turisme comunicarà a l'Institut de Crèdit Oficial l'autorització de disposició dels fons del FOMIT a favor de les entitats i en la quantia que haja sigut acordada per resolució de les comunitats autònomes.  
12. L'ICO, una vegada rebuda l'autorització de disposició de fons emesa per la Secretaria d'Estat de Turisme, comunicarà l'autorització a l'entitat de crèdit mediadora, per a la formalització del préstec que no podrà excedir el 15 de juny de 2016.  
  
Tretze. Calendari  
De conformitat amb l'Acord de la Conferència Sectorial de Turisme d'1 d'abril de 2014, sobre criteris de valoració i calendari de les convocatòries de préstecs amb càrrec al FOMIT per a 2014 i 2015, el calendari de la tramitació de les sol·licituds de préstecs serà el següent:  
  
1. Les sol·licituds hauran de ser presentades davant de les entitats financeres en el termini d'un mes comptat a partir de l'endemà de la publicació de la present resolució en el DOCV.  
2. El termini perquè les entitats financeres admeten o rebutgen les sol·licituds i remeten a l'ICO original i còpia de totes les sol·licituds acceptades serà d'un mes comptat a partir de la data de presentació de la sol·licitud.  
3. El termini perquè l'ICO comprove les sol·licituds a què es refereix el punt anterior i les remeta a la Direcció General de Turisme serà de quinze dies comptats a partir de la data d'entrada en l'ICO de l'operació admesa per l'entitat financera.  
4. El termini perquè la Direcció General de Turisme remeta la Secretaria d'Estat de Turisme la proposta de concessió a què es refereix l'apartat dotze 3 de la present resolució serà d'un mes comptat a partir de la data d'entrada en la Direcció General de Turisme de la documentació remesa per l'ICO.  
5. La data límit de formalització del préstec serà el 15 de juny de 2016.  
  
Catorze. Criteris de valoració  
1. De conformitat amb el que assenyala el punt IV de l'Acord de la Conferència Sectorial de Turisme d'1 d'abril de 2014, els criteris de valoració de les sol·licituds de préstecs rebudes seran els següents:  
a) Localització de les inversions i anàlisi de la necessitat de la inversió, tenint en compte el grau de maduresa de la destinació i la vinculació de la inversió amb la modernització de les infraestructures i la desestacionalització dels fluxos turístics (10 %).  
b) Qualitat, coherència, concreció, definició i justificació del projecte (5 %).  
c) Aplicació de criteris de sostenibilitat mediambiental, social i econòmica a les actuacions previstes (10 %).  
d) Mesures que introduïsquen noves tecnologies i processos que contribuïsquen a la millora i eficiència integral, valorant especialment les orientades a la gestió de residus, de l'energia, de la gestió de l'aigua i de l'aire (10 %).  
e) Mesures que contribuïsquen a afavorir l'accessibilitat de la destinació i dels negocis turístics (10 %).  
f) Mesures que contribuïsquen a l'adequació de les infraestructures turístiques a les característiques i perfil de la demanda (10 %).  
g) Actuacions que diversifiquen i enriquisquen els recursos i activitats turístics en la destinació i potencien els valors diferencials i de qualitat de la destinació (10 %).  
h) Mesures que contribuïsquen a la utilització de noves tecnologies per a la gestió turística de les destinacions madures (5 %).  
i) Actuacions que protegisquen el patrimoni cultural material i immaterial de la destinació (10 %).  
j) Contribució de les actuacions a la generació d'ocupació estable (10 %).  
k) Coherència amb la planificació estratègica turística de la Comunitat Valenciana (10 %).  
2. Cada sol·licitud de préstec resultarà qualificada de forma global de 0 a 100 punts. Atenent les puntuacions obtingudes de major a menor, podran ser objecte de préstec totes les sol·licituds fins que s'esgote l'import global de la línia de finançament per a l'exercici pressupostari.  
  
  
Quinze. Obligacions dels beneficiaris  
1. La realització dels projectes que són objecte d'aquesta línia de finançament, en la forma, condicions i temps que s'assenyala en la present resolució.  
2. Respondre de la veracitat dels documents aportats.  
3. Justificar l'execució dels projectes en els termes que siguen assenyalats per l'òrgan competent.  
4. Complir les restants obligacions que estableixen la present resolució, el Reial Decret 937/2010, de 23 de juliol, i altra normativa aplicable.  
  
Setze. Termini d'execució  
El termini màxim d'execució de les actuacions finançades serà de quatre anys, comptat a partir de la data de formalització de l'operació de finançament.  
  
Dèsset. Seguiment i justificació  
1. Correspon a la Direcció General de Turisme, a través del Servei d'Assistència i Inspecció Turística, dur a terme el control i seguiment de les actuacions finançades a càrrec del FOMIT, i verificar que s'adeqüen als projectes presentats i s'executen en els terminis previstos. De tot això informarà la Secretaria d'Estat de Turisme.  
  
2. Formarà part de l'expedient justificatiu de tots els beneficiaris la declaració responsable del compliment de la Llei 2/2015, de 2 d'abril, de la Generalitat, de Transparència i Bon Govern.  
3. En cas d'actuacions realitzades per empreses turístiques privades, per a la justificació de l'aplicació dels préstecs a les actuacions autoritzades, hauran de presentar, almenys, una memòria d'execució justificativa del projecte o projectes compresos en la sol·licitud del préstec, amb indicació dels punts següents:  
a) Relació classificada de les inversions realitzades corresponents a cada projecte, especificades per actuacions i imports.  
b) Detall de les desviacions, si n'hi ha, respecte al pressupost inicial que va ser objecte del préstec i, si és el cas, aplicació de romanents.  
  
c) Declaració responsable del sol·licitant en què es faça constar l'aplicació del préstec a l'execució del projecte o projectes per als quals es va concedir finançament amb càrrec al FOMIT, fent constar que els projectes han sigut executats en la seua totalitat i que totes les factures corresponents als projectes finançats amb càrrec al FOMIT han sigut pagades. S'haurà de detallar en l'informe el nom del projecte o projectes i els seus respectius imports.  
d) Declaració responsable del sol·licitant d'altres ingressos o subvencions que, si és el cas, hagen cofinançat els projectes, amb indicació del seu import i procedència.  
4. En el cas de ser beneficiari un ens local, haurà de formar part de l'expedient justificatiu la declaració responsable del compliment de l'article 199.4 de la Llei 8/2010, de 23 de juliol, de Règim Local de la Comunitat Valenciana  
  
Díhuit. Condicionament de l'execució de les actuacions.  
De conformitat amb el que estableix la disposició addicional 10 de la Llei 8/2014, de 25 de desembre, de Pressupostos de la Generalitat per al 2015, el compliment de les previsions establides en la present convocatòria queda condicionat al fet que l'òrgan competent de l'Administració de l'Estat efectue les actuacions i dicte els actes administratius que permeten assegurar l'efectivitat de la transferència de fons afectats.  
  
  
Dènou. Reintegrament per incompliment  
1. L'incompliment de l'obligació de destinar el finançament obtingut a les actuacions per a les quals es va sol·licitar donarà lloc al reintegrament anticipat de l'import del préstec concedit que no haja sigut amortitzat i a l'exigència de l'interés de demora corresponent per l'import íntegre del préstec, des del moment de la seua subscripció i fins a la data en què s'acorde la procedència del reintegrament.  
2. El procediment de reintegrament es regirà per les disposicions establides en la Llei 38/2003, de 17 de novembre, General de Subvencions, i en les disposicions que, en el seu marc i en desplegament seu, puga establir aquesta administració.  
3. Correspon al president de l'Agència Valenciana del Turisme, a través del Servei d'Assistència i Inspecció Turística de la Direcció General de Turisme, la tramitació i resolució del procediment de reintegrament en els termes que estableix el Reial Decret 937/2010, de 23 de juliol.  
  
Vint. Règim de recursos  
Contra la present resolució, que posa fi a la via administrativa, es podrà interposar un recurs contenciós administratiu davant dels jutjats contenciosos administratius de València, dins del termini de dos mesos comptats des de l'endemà de la seua publicació, i de manera potestativa un recurs de reposició davant del president de l'Agència Valenciana del Turisme en el termini d'un mes, a comptar de l'endemà de la seua publicació, tot això de conformitat amb el que estableixen els articles 107,109,116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 11 de novembre de 2015.- El president de l'Agència Valenciana del Turisme: Francesc Colomer Sánchez.